## Δελτίο Τύπου

Με απόλυτη επιτυχία ολοκληρώθηκε η αποστολή του Δήμου Δωρίδος με είδη πρώτης ανάγκης για την ανακούφιση των σεισμόπληκτων Τουρκίας και Συρίας.

«Ο Δήμος Δωρίδος, συμμετέχοντας στη μεγάλη κινητοποίηση, συγκέντρωσης ανθρωπιστικής βοήθειας για τους πολίτες της Τουρκίας και της Συρίας, που επλήγησαν από τον πρόσφατο καταστροφικό σεισμό, ολοκλήρωσε την πρώτη του αποστολή με είδη πρώτης ανάγκης.

Η ανταπόκριση των πολιτών και λοιπών φορέων ήταν εντυπωσιακή και η αποστολή στέφθηκε με απόλυτη επιτυχία, καθώς εντός στενού χρονικού πλαισίου συγκεντρώθηκαν, συσκευάστηκαν και εστάλησαν τα είδη, υπό τις κατευθύνσεις της Κεντρικής Ένωσης Δήμων Ελλάδων (ΚΕΔΕ) και τη συνεργασία της Περιφερειακής Ενωσης Δήμων Στ.Ελλάδας (ΠΕΔ Στ.Ελλάδας).

Ευχαριστούμε όλους όσους ανταποκρίθηκαν στην πρόσκληση αλληλεγγύης του Δήμου Δωρίδος, για την προσφορά τους και το προσωπικό του Δήμου Δωρίδος που συνέβαλε στην τακτοποίηση, ταξινόμηση, συσκευασία και μεταφορά του υλικού στον καθορισμένο χώρο συγκέντρωσης της ΠΕΔ Στ.Ελλάδας, στη Λαμία.

Η τεράστια και έμπρακτη αλληλεγγύη που εκδηλώθηκε για την ανακούφιση των συνεπειών της τραγωδίας σε Τουρκία και Συρία, αποτελεί μία ανθρωπιστική στάση εξαιρετικής σημασίας που αποπνέει ελπίδα και αισιοδοξία.

Η σκέψη μας βρίσκεται κοντά στους δοκιμαζόμενους και η ευχή μας να λάβουν τη μέγιστη δυνατή βοήθεια και ανακούφιση».

Αυτά δήλωσε ο Αντιδήμαρχος, κ.Δημήτρης Καραχάλιος, που συντόνισε την πρωτοβουλία του Δήμου Δωρίδος.